KTIS รับปีนี้กำไรลดลงจากปีก่อน หลังภัยแล้งทำผลผลิตอ้อยต่ำเป้า
KTIS รับปีนี้กำไรลดลงจากปีก่อน หลังภัยแล้งทำผลผลิตอ้อยต่ำเป้า
22 ส.ค. 2559

นายณัฎฐปัญญ์ ศิริวิรยะกุล รองประธานเจ้าหน้าที่บริหารกลุ่ม บริษัท เกษตรไทย อินเตอร์เนชั่นแรล ชูการ์ คอร์ปอเรชั่น จำกัด (มหาชน) หรือ KTIS เปิดเผยว่า บริษัทยอมรับว่ากำไรสุทธิในปีนี้จะต่ำกว่าปีก่อน จากเดิมที่คาดว่าจะสามารถรักษาไว้ใกล้เคียงกับปีก่อนที่มีกำไร 729.95 ล้านบาท เนื่องจากภัยแล้งรุนแรงที่เกิดขึ้นส่งผลให้ปริมาณการหีบอ้อยในฤดูกาลผลิต 58/59 มีเพียง 94 ล้านตัน ลดลงไปมากจากฤดูกาลการผลิต 57/58 ที่มีอ้อยเข้าหีบประมาณ 106 ล้านตัน
โดยเฉพาะพื้นที่ปลูกอ้อยของชาวไร่อ้อยคู่สัญญาของบริษัทส่วนใหญ่อยู่ในพื้นที่แห้งแล้ง ส่งผลให้ปริมาณอ้อยเข้าหีบลดลงไปมากจาก 9.8 ล้านตัน เหลือเพียง 7.5 ล้านตัน ซึ่งนอกจากจะส่งผลกระทบกับปริมาณน้ำตาลทรายแล้ว ยังกระทบไปถึงกระบวนการผลิตผลิตภัณฑ์อื่น ๆ ทั้งเยื่อกระดาษและไฟฟ้าด้วย
“ก่อนหน้านี้เรามีเป้าหมายที่จะรักษาระดับกำไรสุทธิให้ใกล้เคียงกับปีก่อน แต่จากสถานการณ์ภัยแล้งที่รุนแรงมากในช่วงที่ผ่านมาทำให้ปริมาณอ้อยออกมาน้อยส่งผลให้ทั้งปริมาณน้ำตาล และผลิตภัณฑ์อื่นๆปรับตัวลดลงไปด้วย ทำให้ในช่วงครึ่งปีแรกกำไรสุทธิลดลงกว่า 70% ซึ่งตอนนี้เรายังบอกไม่ได้ว่าทั้งปีกำไรจะลดลงมากน้อยแค่ไหน และจะเห็นได้ชัดๆก็คงเป็นช่วงสิ้นไตรมาส 3/59 หรืออีก 1-2 เดือนข้างหน้า”นายณัฎฐปัญญ์ กล่าว
อย่างไรก็ตาม บริษัทคาดว่าแนวโน้มผลประกอบการทั้งในแง่รายได้และกำไรช่วงครึ่งปีหลังจะปรับตัวดีขึ้นเมื่อเทียบกับช่วงครึ่งปีแรกที่ผ่านมา โดยแนวโน้มราคาน้ำตาลยังปรับตัวดีขึ้นอย่างต่อเนื่องมาที่ 19-22 เซนต์ต่อปอนด์ เพิ่มขึ้นจากช่วงที่ผ่านมาที่อยู่ในระดับ 16-17 เซนต์ต่อปอนด์ ประกอบกับเห็นสัญญาณที่ดีจากปริมาณน้ำฝนที่เพิ่มขึ้น และเชื่อว่าปริมาณอ้อยจะเข้ามามากขึ้น
“ช่วงที่ผ่านมาปริมาณน้ำตาลน้อยลง ก็ทำให้ผลิตภัณฑ์อื่นๆหายไปด้วย แต่ช่วงครึ่งปีหลังเริ่มเห็นแนวโน้มที่ดีขึ้นจากปริมาณน้ำฝนที่เพิ่มขึ้นที่จะทำให้ช่วงปลายปีมีอ้อยเข้ามาให้หีบมากขึ้น เราก็จะมีน้ำตาลเพิ่ม และทำให้โรงไฟฟ้าเดินเครื่องได้ ก็คงช่วยให้กำไรของเราให้ดีขึ้น”นายณัฎฐปัญญ์ กล่าว
สำหรับผลประกอบการไตรมาส 2/59 กลุ่ม KTIS ทำกำไรได้สูง 93.76 ล้านบาท รวม 6 เดือนมีกำไรสุทธิ 143.41 ล้านบาท โดยช่วงไตรมาส 2 รายได้จากสายธุรกิจเอทานอลเพิ่มขึ้น 18.8% เมื่อเทียบกับงวดเดียวกันของปีก่อน ในขณะที่กำไรจากสายธุรกิจน้ำตาลทรายดีขึ้นเนื่องจากราคาน้ำตาลในตลาดโลกสูงขึ้น           